KOMISIJOS REGLAMENTAS (EB) Nr. 1518/2007
2007 m. gruodžio 19 d.
kuriuo leidžiama pradėti naudoti vermuto tarifinę kvotą ir numatomas jos administravimas
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1993 m. gruodžio 6 d. Tarybos reglamentą (EB) Nr. 3448/1993, nustatantį prekybos tvarką, taikomą tam tikroms iš perdirbtų žemės ūkio produktų pagamintoms prekėms (1), ypač į jo 7 straipsnio 2 dalį,
kadangi:
(1)
Europos bendrijos ir Argentinos Respublikos susitarime pasikeičiant laiškais dėl nuolaidų Čekijos Respublikos, Estijos Respublikos, Kipro Respublikos, Latvijos Respublikos, Lietuvos Respublikos, Vengrijos Respublikos, Maltos Respublikos, Lenkijos Respublikos, Slovėnijos Respublikos ir Slovakijos Respublikos įsipareigojimų sąrašuose pakeitimo joms stojant į Europos Bendriją (2), patvirtintame Tarybos sprendimu 2006/930/EB (3), numatyta erga omnes leisti naudoti vermuto tarifines kvotas. Turi būti leista pradėti naudoti šią kvotą.
(2)
1993 m. liepos 2 d. Komisijos reglamentu (EEB) Nr. 2454/93, išdėstančiu Tarybos reglamento (EEB) Nr. 2913/92, nustatančio Bendrijos muitinės kodeksą, įgyvendinimo nuostatas (4), nustatytos administravimo taisyklės, taikomos tarifinėms kvotoms, naudotinoms pagal muitinės deklaracijų priėmimo datų chronologinę tvarką. Reikėtų numatyti, kad šiuo reglamentu leidžiamos pradėti naudoti tarifinės kvotos būtų administruojamos pagal šias taisykles.
(3)
Atsižvelgiant į Bendrijos įsipareigojimus pagal susitarimą pasikeičiant laiškais, reikėtų numatyti šį reglamentą pradėti taikyti nuo 2007 m. sausio 1 d.
(4)
Šiame reglamente numatytos priemonės atitinka Horizontaliųjų klausimų dėl prekybos I priede neišvardytais perdirbtais žemės ūkio produktais vadybos komiteto nuomonę,
PRIĖMĖ ŠĮ REGLAMENTĄ:
1 straipsnis
Leidžiama naudoti į laisvą apyvartą Bendrijoje išleisti skirto vermuto ir kitų vynų iš šviežių vynuogių, aromatintų augalais arba aromatinėmis medžiagomis, kurių faktinė alkoholio koncentracija, išreikšta tūrio procentais, ne didesnė kaip 18 % tūrio, induose, kurių talpa ne didesnė kaip 2 litrai, kurių subpozicija 2205 90 10, 13 810 hl (erga omnes) metinę tarifinę kvotą (eilės numeris 09.0098), kuriai nustatoma 7 EUR/hl muito norma.
2 straipsnis
Pagal Reglamento (EEB) Nr. 2454/93 308a, 308b ir 308c straipsnius Komisija administruoja 1 straipsnyje nurodytą metinę tarifinę kvotą.
3 straipsnis
Šis reglamentas įsigalioja kitą dieną nuo jo paskelbimo Europos Sąjungos oficialiajame leidinyje.
Šis reglamentas taikomas nuo 2007 m. sausio 1 d.
Šis reglamentas yra privalomas visas ir tiesiogiai taikomas visose valstybėse narėse.
Priimta Briuselyje, 2007 m. gruodžio 19 d.